Document ID: 32006D0603

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Σεπτεμβρίου 2006
σχετικά με τη χρηματοδοτική συμμετοχή της Κοινότητας στην εκρίζωση της ψευδοπανώλης των πτηνών στη Γαλλία το 2005
[κοινοποιηθείσα υπό τον αριθμό Ε(2006) 3929]
(Το κείμενο στη γαλλική γλώσσα είναι το μόνο αυθεντικό)
(2006/603/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως τα άρθρα 3 και 4,
Εκτιμώντας τα ακόλουθα:
(1)
Με σκοπό να συμβάλει στην όσο το δυνατόν ταχύτερη εκρίζωση της ψευδοπανώλης των πτηνών, η Κοινότητα έχει τη δυνατότητα να συμμετάσχει οικονομικά στις επιλέξιμες δαπάνες στις οποίες προβαίνει το κράτος μέλος, με τους όρους που προβλέπονται στο άρθρο 4 παράγραφος 2 της απόφασης 90/424/ΕΟΚ.
(2)
Η χρηματοδοτική συμμετοχή της Κοινότητας στο πλαίσιο των έκτακτων μέτρων καταπολέμησης της ψευδοπανώλης των πτηνών υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005 (2), για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/EOK του Συμβουλίου.
(3)
Το 2005 εκδηλώθηκαν στη Γαλλία εστίες ψευδοπανώλης των πτηνών. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(4)
Στις 5 Σεπτεμβρίου 2005 η Γαλλία υπέβαλε έναν τελευταίο κατά προσέγγιση υπολογισμό των δαπανών που επωμίστηκε για την εκρίζωση της νόσου.
(5)
Οι γαλλικές αρχές εκπλήρωσαν τις τεχνικές και διοικητικές υποχρεώσεις τους, όπως προβλέπονται στο άρθρο 3 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005.
(6)
Η καταβολή της χρηματοδοτικής συμμετοχής της Κοινότητας πρέπει να εξαρτάται από την προϋπόθεση ότι οι προγραμματισθείσες ενέργειες πράγματι εκτελέστηκαν και ότι οι αρχές παρέχουν κάθε αναγκαία πληροφορία εντός των καθορισμένων προθεσμιών.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορήγηση χρηματοδοτικής συμμετοχής της Κοινότητας στη Γαλλία
1. Η Γαλλία μπορεί να λάβει χρηματοδοτική συμμετοχή της Κοινότητας για τις δαπάνες που επωμίστηκε στο πλαίσιο των έκτακτων μέτρων καταπολέμησης της ψευδοπανώλης των πτηνών το 2005.
2. Η χρηματοδοτική συμμετοχή της Κοινότητας ανέρχεται στο 50 % των επιλέξιμων για κοινοτική χρηματοδότηση δαπανών. Καταβάλλεται με τους όρους που προβλέπονται στον κανονισμό (ΕΚ) αριθ. 349/2005.
Άρθρο 2
Αποδέκτης
Η παρούσα απόφαση απευθύνεται στη Γαλλική Δημοκρατία.
Βρυξέλλες, 6 Σεπτεμβρίου 2006

Labels: 17
19
6
18
15